Der lyder jubel, da børnene svinger pendulet med bolden rundt og rammer træblokkene. De har gang i et spil hængekegler - i en moderniseret version, som byens opfinder har lavet i sin garage. Målet er at ramme flest træklodser ved at få bolden i de rette svingninger. Og for arrangøren er målet at forene nostalgi med motion. - De her gamle lege de rækker jo helt tilbage fra romertiden, og de kan noget, som er stærkt undervurderet, siger Lars Hansen, projektleder for eventprojektet The Sky is Blue, der har arrangeret legedagen for børn og voksne i alle aldre i Hirtshals Idrætscenter. Skal ikke glemmes Mange af legene er nye for børnene. Tredjeklasser Carla Lund Christensen fra Hirtshals Skole har i hvert fald prøvet flere lege, hun ikke kendte til før. - Det er meget sjovt. Jeg skal prøve at kaste sække i en spand nu, siger hun. Yndlingslegen er én med hullahopringe. Lars Hansen håber, at Carla og hendes skolekammerater også tager legene videre, når de kommer hjem. -  En del af missionen med denne her store legedag er, at børnene får lært de gamle lege, så vi er med til at sørge for, at de ikke går i glemmebogen, siger han. Også de ældre er med For nogle af dagens besøgende bliver legene ikke en ny oplevelse, men et gensyn med gamle minder. Ældresagen og flere af byens mere gråhårede borgere kommer nemlig også forbi senere på dagen. Og de kan måske gribe legene an på klassisk manér, mens de yngre besøgende finder nye veje: - Børnene finder ret hurtigt ud af, hvad det drejer sig om. De leger måske legen på en alternativ måde, men stadig en god og sjov måde, siger Lars Hansen. Legedagene er gratis, og arrangøren regner med, at der er flere på vej.
Samtlige klassetrin og også ældre borgere prøvede torsdag kræfter med leg af den helt gammeldags slags i Hirtshals.